Германн фон Айхгорн

**Германн фон Айхгорн** (; *13. фебруар,  1848, Бреслау, Кральовство Пруссия (дн. Вроцлав, Польща) — †30. юл 1918, Киев, УЛР)&nbsp;— быв прусскый высшый военскый везирь, в часѣ Первой свѣтовой войны велитель нѣмецкого окупачного войска в УЛР.
Брав участь у прусско-австрийской войнѣ (1866) и прусско-французской войнѣ 1870-1871, в часѣ Первой свѣтовой войны воевав на восточном фронтѣ против России.

## Айхгорн на Украинѣ
По Брест-Литовском мирѣ генерал-фелдмаршал фон Айхгорн  став ся главным велительом нѣмецкого войска на Украинѣ и в зачатку апрѣля 1918 прийшов до Киева. 6. апрѣля 1918 фон Айхгорн выдав росказ, дотычный засѣяня земель, властництва будучой уроды и ей закупок по фиксованым цѣнам про нѣмецке войско, в котром саботерам грозив строгов каров. Централна Рада выголосила, же тот росказ неприпустно засягуе до украинскых внуторных дѣл и народ Украины не мать его сповняти. 

На тот час нѣмецка сторона уже не могла дале терпѣти «недостаток усиловности» Централной Рады в части застачѣня додаваня потравин про нѣмецке и австро-мадярске войско. Нѣмецке велительство зачало догваряня з Павлом Скоропадскым, потомком украинского гетмана 18. ст Ивана Скоропадского, односно ликвидованя Централной Рады и заведжѣня гетманату под векшов нѣмецков контролов. 

25. апрѣля дотогды незнатый *Комитет Захраны Украины* выкрав Абрама Доброго, котрый быв агентом меджи Централнов Радов и нѣмецков сторонов у вопросах додаваня потравин. Фон Айхгорн зареаговав на другый день росказом, заводячым на Украинѣ военско-польовы суды, котрым подлѣгали вшыткы преступкы против сполоченского порядка, нѣмецкого и австро-мадярского войска. Коли 28. апрѣля Централна Рада, ведена Михайлом Грушевскым, зачала дебаты, як остро зареаговати на далшы засягованя до украинской суверениты, до мѣстности зашли нѣмецкы военны и заарештовали членох Рады.

29. апрѣля 1918 Скоропадскый выголосив себе Гетманом Цѣлой Украины, перемѣнив републику на гетманат и обновив приватну властность.

## Одпор и репресии
Найвекшый одпор селян быв в Звенигородцѣ, де 30-тысячне повстанске згрупованя било ся током юна-юла з трьома нѣмецкыма дивизиями. По придушѣню повстаня были накладены реквизиции и контрибуции: заберали статок, дробизг, зерно — и то вшитко задарь. Подля фон Айхгорна в одпору ся зучастнили 10-12% селянства. Военско-польовы суды масово выносили розсудкы смерти.

Тым часом до Киева пришла терористична група од партии есерох России, котры даколько тыждни штудировали линии руху и приступ ку бываню фон Айхгорна. 30. юла 1918 терориста Борис Донскый шмарив бомбу и тяжко поранив генерал-фелдмаршала и его адъютанта, котры еще тот день умерли в шпиталю. Гетман Скоропадскый и лидеры украинскых партий высловили нѣмецкым велителям кондоленцию и упозорнили, же терориста не быв Украинець, на што нѣмецкый конзул зауважив: нѣмецка розвѣдка уже знала, же теракт схвалив централный комитет украинскых есерох в Одесѣ. 

В часѣ нѣмецкой окупации 1941-1943 централна улиця Киева, Крещатик, звала ся Айхгорнштрассе. 

## Жерела и одказы
* Маґочій П.Р. Історія України. — Київ: Критика, 2007. 640 с.  
*Пиріг Р.Я. Фельдмаршал Герман Айхгорн: служба та смерть в Україні (квітень – липень 1918 р.) // Український історичний журнал. 2017, №3. Сс. 24-45.
* Скоропадський П. Спогади. Кінець 1917 – грудень 1918. — Київ — Філадельфія, 1995.

## Референции

Катеґорія:Перва свѣтова война
Катеґорія:История Украины
Катеґорія:Войсковы особы